香港

**香港**，懿名**香江**，在珠江浦外，居伶仃洋東，北以深圳河界廣東省。嚮業漁，人稀物薄，止為漁村，及鴉片之役，始開埠，陸續為英人所據，凡百五十餘年。公曆一九九七年七月一日，移權中華人民共和國。上以港人習故制，與國法大異，遂置**特別行政區**，從舊法而自理民事。唯奪外交與軍權，諾以五十歲不渝。

治在香港島維多利亞城，雖界展而不廢，即今西環、上環、中環、金鐘、灣仔、銅鑼灣諸廈也。香港島土淺多石；初有務農者，今北岸已為邑。土地崎嶇，遂北填海以拓地。其北維多利亞港，水深港闊，是故巨輪咸集，昭名天下。直臨九龍，地方平廣多沙，至九龍塘奇峰拔起，狀如臥獅，如筆架。山後為新界。

新界之有名大帽山者，為崇峻。其狀如覆。其東沙田、大埔，居緣河畔，西為元朗，沃野千里，地靈人傑，古來出進士。大埔東有山曰八仙嶺，若八仙列陣；有海曰吐露港，水淺而恢宏，古有美珠出。沙田以東有馬鞍山，山之東為西貢半島，至東蚺蛇尖，險峰指天也。元朗之南，曰屯門、曰青山，石多而土少。及海，有大嶼山，為香港之大島，其上山巒起伏，至高處鳳凰山，可以觀日候旭。元朗之北曰米埔，有濕地，美鳥居焉，而污水自后海灣流入，多害人畜者。至北流浮山、打鼓嶺，氣候大異於香港，冬雨雪。

香港屬亞熱帶季風氣候，春濕暖多霧，夏濕熱有颱風，秋涼而天晴，冬燥而少寒，四季皆雨。常有煙霞，以冬為甚，唯二〇一二年冬極異，濕也。

## 地理
香港，珠江之陰。名從香港島。行政區轄地也者，九龍新界，合列島凡二百三十五。奇峰之絕，曰大帽山，海拔九百五十八米。原少而丘多。窪地僅十之二，北發於新界，分元朗平原、粉嶺卑地，皆沖積平原，由河自成者也。次為九龍南與香港島北，地狹，今填海以拓壤。

香港之名雖從香港島，然島至大者，實大嶼山也，廣袤之區，出香港島也遠矣。
## 氣候
香港屬海洋性亞熱帶季風氣候。冬涼而燥，高陵偶降霜雪，尤以流浮山、打鼓嶺為甚；春暖多潤，常生平流霧；夏則炎溽霖霪，間作雷暴飛雹；秋涼而天宇澄霽。凡六至十月，時遭颱風、暴雨之患。

尖沙咀天文臺設測候之所，恆時測量，以辨大氣清濁。凡視不及八公里者，定之為「濁」。蓋緣汽車、火力發電廠終年運作不息，復值東北風挾塵霾而至，致令清明之日愈鮮，而視遠弗及之期益多。自西曆一九九零年代中葉至二零零六年，歲中氣濁之時，由二百五十許小時，遽增至七百五十餘小時。至若薄霧陰雨所蔽者，則不計在內。

## 授時
香港授時之制，肇於清光緒十年十一月十六日未時，初設鐵球於尖沙咀水警署，屆時落球以報。光緒三十三年，移其制於訊號山，仍懸鐵球授時，歸香港天文台司之。光緒二十九年，始定時區，視格林威治本初子午線居東，先四時辰，即今之東八區也。自民國三十年至一九七九年間，嘗行夏令時。淪陷之際，港地悉從日本之曆，實即終歲用東九區之晷漏。一九七三年冬，因泰西石油告匱，能源奇缺，至翌年秋，皆常行夏令。其後惟一九七七、一九七八兩歲輟行，自一九七九年後，夏令時遂廢。一九七二年元旦，法定晷漏改宗協調世界時。今香港天文台備有銫原子鐘以測辰刻，日差不及微秒。每歷數載，遇格林威治標準時子夜，輒緩一秒以為閏，期與天度密合焉。

## 史誌
逮始皇征百越，置南海郡縣，納香港於郡中。其地處海濱，人跡罕至，唯百越先民有刻石存焉。東漢有衣冠塚，唐世遠舶常至，開元廿一年立屯門鎮，以二千兵護來舶，後世多易，而終為英人廢。五代時屬南漢，以大步多珠，大寶六年置媚川都以獲之。宋開寶四年於九龍灣置官富場，以鹽為利。元軍南下，宋帝避入嶺南，道九龍，營行宮於聖山，今已不存，僅「宋王臺」三字仍見。正德間，葡佔屯門海澳，十六年奪還。清康熙元年遷界禁海，香港幾廢。八年馳禁，方得復。時營香木之業，並有漁民。新界為五姓所居，築圍以當盜賊，今仍見。以鄧氏為大，今族人二十萬。

道光間鴉片之役起，廿一年，琦善定和約，以香港島屬英人。英駐華商務總監義律遂於水坑口登陸，自為行政官。後中英皆背約，清終敗績，訂《南京條約》，以香港島永為英王屬土，築維多利亞城，以治斯土。後清再敗，割九龍、租新界，次第入香港界內。中日大戰，香港中立，至天下大亂，為日本據，以為帝國皇土。壞聖山以建機場。戰後廢舊約，唯香港仍為英屬。內戰起，多有南來避戰者，戶口日充。中華人民共和國立，紳士南走香港，營實業者眾，香港日興，為東亞名城，號「東方之珠」。後廿年，新界租約將至，中英始商香港所屬。一九八四年，《中英聯合聲明》立，議定一九九七年香港全境交予中華人民共和國。

## 行政
今設六司十五局。六司者，政務司司長、政務司副司長、財政司司長、財政司司長、律政司司長、律政司副司長也；十五局者，公務員事務局、政制及內地事務局、文化體育及旅遊局、教育局、環境及生態局、民政及青年事務局、勞工及福利局、醫務衛生局、保安局、商務及經濟發展局、發展局、財經事務及庫務局、房屋局、創新科技及工業局、運輸及物流局也。

悉受命於中央政府，行政治問責。每誤事機，劾之於立法會，特區首長上報，可免其職。
## 地方

香港蓋分香港島、九龍、新界三部。香港島本道光廿二年英屬香港初立之地，乃《南京條約》之得地；界限街以南之九龍半島暨昂船洲，乃咸豐十年《北京條約》之得地；新界乃光緒廿四年《展拓香港界址專條》之得地。唯新界界限街以北、獅子山以南之地，一九三七年劃為新九龍，今已併入九龍。三部合分十八區，置區議會，以上遞民意。又置民政事務處，以助理行政。

香港島分四區。太平山之北，自西而東，曰中西區、灣仔區、東區，山之南曰南區，合有口百二十萬。

九龍下分東西，以九龍灣為界。九龍西分三區，油尖旺區處其南，深水埗區處其北，九龍城區處其東。合有口一百萬。九龍東分兩區，黃大仙區在北，觀塘區在南。合有口百又一萬。

新界亦分東西，以大帽山為界。新界東分四區，自北而南，曰北區、大埔區、沙田區、西貢區，合有口百又五十八萬。新界西分五區，自北而南，曰元朗區、屯門區、荃灣區、葵青區、離島區，合有口二百萬。

蓋英人治港，久營香港島、九龍之地，故二部幾無處非人居。新界雖得百年，而鄉人雜佈，地權糾結，且山陵起伏，交通不便，故僅營市鎮，以容戶口，新界九區，各有一二。郊野公園錯立其間。

新界各市，茲列如下。粉嶺、上水在北區；天水圍、元朗在元朗區；屯門在屯門區；青衣在葵青區；荃灣在荃灣區；東涌在離島區；大埔在大埔區；沙田在沙田區；將軍澳在西貢區。離島區南丫島、長洲上，亦各有市集。

## 民俗
宋初，處華南閩越者，既赴，分圍頭人、客家人、蜑家人、鶴佬人。先兩者為農民，居陸上，今有丁權；後兩者為漁民，居水上。
## 註釋

## 引據
*Frank Welsh： *A History of Hong Kong* (第三版) ，HarperCollins，1998年10月1日， ISBN 1-56836-002-9.
*Poshek Fu， David Deser： *The Cinema of Hong Kong: History， Arts， Identity* ，劍橋大學出版社，2002年3月25日， ISBN 0-521-77602-3.
*Steve Tsang： *A Modern History of Hong Kong* ，I.B. Tauris，2004年5月14日， ISBN 1-86064-184-9.
* Liu Shuyong： *An Outline History of Hong Kong* ， ISBN 7-119-01946-5.
*香港歷史學會： *Forts and Pirates - A History of Hong Kong* ，Hyperion Books，1990年12月， ISBN 962-7489-01-8.

## 博覽

*香港特別行政區政府
*香港旅遊網
*香港相片
*香港地圖 - WorldMapFinder